khistorydata/jeongjo-sjw-relations huggingface dataset:
정조 15년 · 목
因禁衛營諸將官射講單子敎以卿營將官射藝無非一才亦足嘉尙而同一尺度每於卿營矢數如是多出卿營射場之便於得中尤可知卿與中軍依射會例習射後得中數爻別單修啓
정조 15년 · 강
命齊政閣直洪允範等照律嚴處
정조 15년 · 목
都總府啓言齊政閣直洪允範嚴棍査問則以爲因雨遲滯未及門限云禁門出入何等嚴重而敢爲取便之計不趁門限其所罪犯決不可棍治而止牌將邊益興韓相五等以爲愚迷所致不考門帖任其出入云雖承棍治之命渠等旣爲把守之將不省察飭究厥罪狀合施重勘請竝令攸司照律嚴處允之
정조 15년 · 강
命武藝別監李恒載等嚴棍査實
정조 15년 · 목
御營廳啓言去夜武藝別監李恒載犯夜被捉而係是掖屬不敢擅便事敎以移送訓局令該將臣嚴棍査實草記也○左捕盜廳啓言昨夜武藝別監裵得夏白衣飮酒犯夜被捉依更數重治事敎以移送訓局嚴棍査實草記訓將旣兼捕將之任而前此申飭亦果何如只捉昏夜之犯科至於醉酗於白晝街上者無一捉納特敎之下極爲駭然此後若有從他現發先自訓將難免重勘以此使之知悉也
정조 15년 · 강
命李恒載放送裵得夏保授
정조 15년 · 목
因訓鍊都監犯夜武藝廳李恒載裵得夏嚴棍取招事草記敎以李恒載放送裵得夏加棍次保放
정조 15년 · 강
命時囚鄭萬始等分揀放送尹永僖勘放趙鎭坤付過放送徐英輔等刊削仕籍
정조 15년 · 목
義禁府啓言照訖講試官鄭萬始沈象奎金熙朝崔顯重金達淳李晴張錫胤金羲淳洪秀晚韓永逵丁若鏞等原情泛稱遲晚所當請刑而曾經侍從請除刑推議處敎以分揀放送又啓言照訖講試官尹永僖原情泛稱遲晚所當請刑而曾經侍從請除刑推議處敎以雖與鎖院有異此亦試所則畢試前徑出擅離有關後弊以公罪從重勘放又啓言濟用判官趙鎭坤原情泛稱遲晚請刑推得情敎以此蓋前後戶判不能照檢察飭之致新入之郞官何知付過放送又啓言內乘徐英輔元晦鎭原情泛稱遲晚所當請刑而時內乘請除刑推議處敎以身爲駒官莫辨毛色之玄黃致有此換改之奸弊如渠不事事之徒豈有一刻置之上駟喂牧之職竝刊削仕籍以懲日後
정조 15년 · 강
命朴乃諶等充軍洪允範收贖吳尙圭等島配金尙根等放送
정조 15년 · 목
刑曹啓言照訖借講人朴乃諶吳德亨各嚴刑一次後乃諶務安縣德亨河東府竝充軍卽爲押送李光澤多般譏詗終未捉得令該道臣卽爲掩捕嚴刑充軍事請分付允之又啓言齊政閣直洪允範照律杖六十永同縣徒一年定配卽爲押送牌將邊益興韓相五係是出身請移義禁府處之敎以渠之出入非今斯今當初許入之牌將允遠不能考出則今番所犯稍間於攔入定配收贖邊益興等襲謬之罪廿棍汰役足以懲勵移送陋矣姑爲嚴飭放送也又啓言養馬洪尙圭巨達李景燁孫聖福各杖一百後尙圭扶安縣蝟島景燁康津縣古今島聖福靈光郡荏子島竝定配馬廛人金尙根鄭師權杖一百後尙根昆陽郡師權郭山郡竝定配馬醫金麗輝該吏朴載儉等杖八十後麗輝長連縣載儉寧越府徒二年定配請竝押送敎以馬㕓漢不足責一竝嚴刑一次放送金麗輝朴載儉北京貿來馬喂牧間姑先各杖一百保給該寺也
정조 15년 · 강
命下直守令當日辭朝
정조 15년 · 목
慶興府使李漢棟奏職姓名訖予曰近來守令其能善治者鮮矣爾之治績自有登聞之道須殫竭做治毋負差遣之意也咸昌縣監朴喆源奏職姓名訖予曰本邑鄕戰之弊爾其聞之耶喆源曰孔朱影幀向日飭敎之後卽爲移奉於尼城而先正臣宋時烈影幀尙在於本邑云矣予曰影幀云云未免做錯矣予曰書堂基址卽勒取之土也爾其下去後卽爲毀撤其書堂以其本土還給本主而此後若又以咸昌事有登聞之事則竝與道伯而難免重勘爾其知悉也興陽縣監鄭萬始奏職姓名訖予曰本邑是弊邑須思矯弊之道毋負差遣之意也
정조 15년 · 강
推咸昌縣監朴喆源榻敎也
정조 15년 · 목
政院以守令未署經啓稟敎以昨日入來之臺臣今於署經又請牌招當該臺臣從重推考至於憲府之一邊呈病一邊署經亦關事體當該臺臣亦爲從重推考此啓辭勿施兩司在外及未肅拜人員竝許遞今日政差出待下批牌招使之備員擧行○以洪義浩爲承旨申應顯爲大司憲成德雨爲執義尹行履爲司諫曺命業李泰賢爲掌令金憬爲持平李鍚夏爲獻納洪秉益爲正言徐有大爲刑曹參判黃昇源爲左尹
정조 15년 · 강
以柳戇爲江華留守備薦也
정조 15년 · 강
備局以水原舊陳除頉及給代分等區劃覆啓
정조 15년 · 목
備邊司啓言水原舊陳頉給及給代分等區劃事命下矣本府果有舊初不名色五十結零及川浦落六十二結零而以其流來未頉之故每年所俵新災盡歸於此當年災民未蒙實惠上項三名色未頉實數自今年竝爲頉給之意分付該曹該道守護軍復戶六十結初定火巢內田畓一百三十結再定田畓二十八結新邑公廨坐地田畓二十一結每結作三斗五升合米五十六石零此府用之永爲減縮遷徙民復戶五百結每結作米三斗五升合一百十六石十斗此府用之十年減縮者至於己酉局內先買處八結守護軍復戶六十結新邑坐地九結及庚戌守護軍復戶六十結遷徙民復戶五百結初定火巢田畓一百三十三結新邑坐地十九結每結作米三斗五升合一百八十四石此計年可以追給代者凡此三件不可不給代者而以本府大同米依數區劃若値有事之時大同有所不足則以田稅代劃亦合便宜請以此分付該曹該廳該道該府允之
정조 15년 · 강
命木川縣監李載華勘罪置之
정조 15년 · 목
吏曹啓言木川縣監李載華受由上京時移文來傳一款査實事命下矣本曹書吏所告內移文初不捧置云故邸吏朴喜允捉來頭面則喜允所告內受由公事果爲來到而數多文書傳致之際閪失不傳的實而語屈自服公文去來中間閪失萬萬痛駭移法司重治該縣監之初不執留推此可知請勘罪一款置之允之
정조 15년 · 강
命禁衛大將金持默越俸十等推訓鍊大將趙心泰
정조 15년 · 목
禁衛營以諸將官習射得中數爻別單啓敎以如鄕工於課射者中軍本稱實才者俱未滿廿五矢始覺卿營無一才射場亦未必便利然則昨日書啓卽盜劃非眞箇矢數奏御文字焉敢乃爾卿則爲先越俸十等監試之中軍今日開坐時拿入査問草記廿五矢以上卿其親執更爲試取自斷處置後草記射會節目有大將時或躬自監試之文則行之已久未見一番監試卿等武夫也平生恒念馬革之義則如是自逸度日豈不爲運甓之陶侃罪人乎此非續續監試之謂也亦非年老御總帥臣之謂也今旣提敎不可仍置訓將亦爲推考也
정조 15년 · 강
副校理李晴以母病陳疏徑行批許往護
정조 15년 · 강
玉堂聯箚討論尹永僖仍請冒赴逆孼島配賜批副應敎李太亨校理林道浩尹光普修撰宋翼孝金羲淳
정조 15년 · 목
聯箚略曰伏聞今番照訖講時逆孼冒赴越講云此何等變怪也爲試官者見其名單則所當驚惋憤痛移送法曹以正其罪而惟彼尹永僖循例受講曲加斗護未知有何情好於此輩而若是其顧惜耶究厥所爲萬萬叵測司成尹永僖嚴問得情冒赴之逆孼亦卽島配斷不可已也批以所謂如渠云者何謂也所謂不當赴擧云者又何人也爾等之所不知姓名者尹永僖豈獨知之則雖使爾等受講當受講越栍當越栍今以受而越之爲尹永僖之罪爾等事可謂拙計若曰知而不言姓名於箚中則寧有如許不誠之事以靜鎭之意欲見欺於爾等姑爲循例賜批然無名氏之請罪古無今無此箚一出於朝紙貽羞不細爾等思所以自引之方
정조 15년 · 강
遞差承旨洪明浩
정조 15년 · 목
敎曰昨見一疏語意頗殊常其吞吐之狀與堂箚無異特念靜鎭之意只命還給矣渠輩殘忍何足言而名稱則史官也還給者上疏也見者必致惑之故今日有堂箚疏不謄出箚豈出乎雖與批前頒布有間亦異於賜批之疏則其所謄傳必是院吏等所爲令該曹嚴刑三次絕島爲奴次令該曹嚴問該吏等捧草供昨日不能檢飭之當該承宣遞差
정조 15년 · 목
刑曹啓言李由源等取考試券文勢議處事判下矣取考其試券則由源之作纔書首句一行而止初無預書之可論趙台囿則果畢書全篇而下段七行筆畵頗異顯有預書之跡但文勢語脈則果是出題後先寫決非入場前預書者由源旣以預書受刑則台囿宜無異同嚴刑後請依代述借書律竝水軍充定允之敎以借書人用今番借書律也
정조 15년 · 강
召見承旨李晚秀于重熙堂
정조 15년 · 목
予命晚秀請奏御製賜百歲老人申義淸序文訖予曰此序文欲待其子之上來使之齎送矣更思之老人之事有難遲待卽令內閣檢書官以爲齎傳之地也
정조 15년 · 강
命光州等邑頹戶舊還今年竝勿論致死人新舊還身布勿徵
정조 15년 · 목
敎曰觀此狀本光州長興咸平務安淳昌等邑頹戶及致死其數如彼夥然極爲矜惻各邑舊還今年一竝勿論至於新還身布中戶以上停退小戶以下竝爲蕩減事分付該道畢奠接形止使之狀聞無論此五邑與他邑致死人生前當捧者無論新舊與身布勿徵事令廟堂嚴飭分付
정조 15년 · 목
敎曰劇務相妨兵判兼帶內局之任許遞
정조 15년 · 목
備邊司啓言大比初鮮隔日無多必有先飭然後爲士者或悛舊習爲試官者亦可遵奉而科場之弊難以毛擧撮其最禁者而言之則其一隨從或令負卜或備任使環以擁之各定部伍種種變怪職由此出不可不嚴禁也其二外場外場之弊會圍或多有之而欲爲率入其計甚巧難入圍內潛匿場外製述入送名以儒生何忍爲此如有現捉嚴法重繩斷不可已其三書册挾册之禁法典所載不可不嚴禁也以文言之旣有其題則文勢自當有次第之不可紊者而近來專以促急爲主無論詩賦義疑起頭鋪敍必書題字直露題意全沒從淺入深之味今番則京外入格試券如有此等事當該試官從重勘罪上項諸條俱係嚴飭若因此而又生弊以致人命之傷損寧有是乎隨從書册禁飭之際有司不善奉行其害至及於人命科日若在明日自今日申後已開試門使之徐步隨意入去則不特儒生擧措不至甚駭此等條請預爲領示申飭允之敎以鄕貢未復舊之前千般設弊萬方救瘼都屬於治末之歸而曰以末務而抛棄則是固因嘻而廢食豈可乎近來法綱日益鮮紐尤最甚者士習也科弊也今年又復縱弛亦豈曰有國有紀綱乎不能齊以禮義欲以刑法制之者豈不誠王改之羞恥而中庸經文首言修道之敎朱子釋之於章句曰敎者刑改是也大抵不得已而用之於不率敎之類自古在昔聖王之治猶然況近日士習科弊乎以此草記另飭中外知此先甲之令俾各無犯也
정조 15년 · 강
持平朴載淳疏陳時弊賜批
정조 15년 · 목
疏略曰臣待罪南邑時見南方之士效嚬京洛其弊尤有甚焉今其言曰如非速作則無用也是以無論文之善惡惟爭時之早晚使主其試者雖高着眼目大恢公道其於無好文亦奈何今當秋圍大比其矯捄之策惟在於緩其呈券之限出榜之期而申明喩諭於場屋使不得如前則庶有補務實取人之道也乘轎禁法本自嚴重而彼閭閻百姓之嫁娶無難乘有屋轎者今則認作當然莫可禁止甚至於官隸驛卒同然行之紀綱之壞據此可知請令廟堂行會八道一有犯法者施以本律宜矣批以第一件事早呈等弊卽大關世道奚持文體與士風之不古其所矯捄之方許令廟堂稟處第二件事亦令廟堂稟處爾其勿辭察職
정조 15년 · 목
因漢城府頹壓戶別單敎以恤典卽爲題給
정조 15년 · 강
命承旨洪明浩下義禁府捧供
정조 15년 · 목
因遞差傳旨敎曰講席亦試所則繩頭赫蹄之無難往復者生疏與否姑捨是不敎之責焉敢辭也揆以道理竢勘而已又焉敢以其子未承批之疏越例破格謄頒於朝紙而其名至入於現告其間細曲折當待吏供詳知而只論現發之跡不可但以駭妄言遞差輕矣下義禁府査問捧供以啓
정조 15년 · 강
遞承旨洪義浩沈晉賢
정조 15년 · 목
晉賢不爲仕進敎以與左副承旨許遞政官牌招開政以在京無故人差出待下批牌招察任
정조 15년 · 목
以李書九李晚秀徐邁修爲承旨閔台爀爲兵曹參判
정조 15년 · 강
江華留守柳戇疏辭新除居留之任賜例批
정조 15년 · 강
兩司聯箚請尹永僖鞫問大司諫柳誼持平申膺祐獻納李錫夏正言洪秉益朴吉源
정조 15년 · 목
聯箚略曰卽伏見昨日儒臣自劾之章始知有逆孼赴科之事雖未知其姓名而旣曰逆孼則焉有冒赴科場之變乎此不嚴懲方來之憂有不可勝言亟令該曹査問其姓名仍施島配之典至於尹永僖身爲試官無難越栍究厥所爲亦極駭痛拿鞫嚴問施以當律斷不可已也批以卿等箚中曰以雖未知其姓名而旣曰云云則焉有冒赴科場爲說者往古來今豈有如許不成之說乎卿等眞箇不知乎若不知則不知之事何故强所不知而言之若知之則又何敢冒禁投呈只諱其姓字名字乎不誠近於不敬不敬之律莫甚於欺心而欺君卿等就不敬之律減一等姑施流竄之典
정조 15년 · 강
校理林道浩宋翼孝聯疏徑出賜批
정조 15년 · 목
疏略曰以逆孼冒赴事聯陳短箚伏承辭敎截嚴聚首惶愧罔知攸措至於名字不擧臣等昏謬生疏之致臣等之罪於此實合萬死其在義分有不敢晏然在直陳章徑出伏乞削臣等之職仍治其罪批以所請辭職依施
정조 15년 · 강
改差副應敎李太亨校理尹光普副校理吳泰賢修撰金羲淳副修撰姜忱李羽晉
정조 15년 · 목
因太亨等牌不進有是命
정조 15년 · 목
敎曰昨今事雖不關於書札大低講席葛藤由於渠輩則渠敢晏然在直乎昏殘自昏殘放恣自放恣蚊蠅雖微噉人則搔癢因渠輩辱命國體則虧壞不可置之輦轂之下檢閱徐有聞堤川縣定配非汝牛角何壞我墻者渠之謂也非渠豈有承宣之越法而謄頒移怒而笞吏乎兩罪俱發亦不可置之城闉之中檢閱洪樂游康翎縣定配雖曰館規隨出隨入諺所謂三角樂也甚至今日樂游之無端徑出也渠又隨與之徑出者此亦館規乎新進廉隅太竣檢閱李重蓮獒樹察訪除授除朝辭當日下送時任察訪遞付京職閣臣視翰林職愈淸地愈比則區區館規重蓮則猶且謹守勿失名以閣臣同參試席而同參者屢被人言渠獨恬若不知愧鼾息於靑綾之中礪廉之擧宜自此輩待敎沈象奎高城郡投畀溯考舍人司之爲弘文館以來豈有改差已久之玉堂以館職上疏引義之例乎比之象奎之不知恥其跡稍異而其爲徑情直行之習大關後弊前修撰金羲淳永削仕籍捧納承旨之罪有浮於羲淳施以削職之典又敎曰豈不照燭而亦豈必自上臆料提敎乎觀於章箚之諱而不言姓名益覺屬於禁令所當依下敎先自門將處斷而不書姓名在臺體雖甚罔測至於門將則渠何知本事之如何乎然而此而置之當初下敎歸於失信當該守門將爲先充軍犯禁來呈之兩司吏亦依下敎今日刑配捧納之承旨施以投畀之典在院承旨許遞
정조 15년 · 강
以尹㬦李敬五徐美修爲承旨
정조 15년 · 목
因承旨現告敎以竝罷職又敎曰承旨前望單子入之待下批牌招察任
정조 15년 · 강
以徐龍輔李集斗朴天衡李東顯朴長卨爲承旨
정조 15년 · 목
敎曰何時出牌尙不入來此非推諉而何夜深之時致煩酬應當該承旨罷職違牌承旨許遞與未差之代前望單子入之待下批牌招察任
정조 15년 · 강
命査出同坐之試官施以削職刑曹佐郞李晚祥拿處
정조 15년 · 목
敎曰朝廷以黨私爲習若論尹永僖則無論有罪無罪照訖試官每所各備二員而獨論永僖不論同坐之試官此尤可見挾私之一端而同坐者不爲引義可謂無廉無恥一事二事貽辱大矣令成均館査出同坐之試官施以削職之典又敎曰院吏草供尙不捧刑曹當該郞廳拿處
정조 15년 · 목
泰賢啓言臣喪制甫畢恩除遽降以愚迷所致今日赴公之路以平服至于朝房致有飭敎之嚴截萬萬惶縮以此情踪實無仍冒遞斥臣職從之
정조 15년 · 강
命政院書吏等出場間曹內保授
정조 15년 · 목
刑曹以政院書吏丁文九等原情啓敎以越例頒布之出於甲承乙承都且置之最後冒嫌而破格者卽洪明浩也還給疏勿頒雖無別般禁令而未承批之疏先泄之律受敎禁令何等至嚴則還給何異於未承批乎況事關其子義不當冒嫌可否而甘入悖子袖裏之東之西殆若惟言莫違者然公而犯禁私而不敎到底葛藤使人大慚將何顏出入周行乎令該府以此判付添問目取招期於得其實以聞院吏等出場間曹內保授
정조 15년 · 강
命時囚洪明浩施以不敍之典李晚祥議處羅烈照勘柳誼等流竄李書九投畀
정조 15년 · 목
義禁府啓言洪明浩原情惶恐遲晚所當請刑而曾經侍從請除刑推得情敎以焉敢以大小輕重之說游辭納招於特敎査問之下乎謄頒之主論與參論一一使之直告冒禁新反移怒於該吏至有重治之擧者亦果因委折詳査以聞又啓言洪明浩更問目惶恐遲晩請照律重勘敎以謄布一款旣云在於入院之前日又稱果自發言首尾可謂橫決施以不敍之典放送又啓言刑曹佐郞李晩祥原情泛稱遲晩請刑推得情敎以除刑推議處又啓言咸昌前縣監羅烈原情泛稱遲晚請刑推得情敎以除刑推議處又啓言咸昌前縣監羅烈身爲守土官不思息鬧妄自扶抑於其間致勤辭敎事極可駭以此照律杖一百收贖告身盡行追集私罪施行敎以功減一等不待議處公事啓下徑先照律誤傳之承旨推考又啓言柳誼南海縣申膺祐康津縣李錫夏朔州府洪秉益昌城府朴吉源鍾城府姑施流竄之典李書九蔚珍縣施以投畀之典押送形止狀聞事嚴飭畿營
정조 15년 · 강
行藥院入診于誠正閣都提調蔡濟恭副提調柳戅
정조 15년 · 목
請診也○予曰王大妃殿湯劑爲議進使醫官議定當進之劑也醫官李翊臣曰加味六君子湯恐合當進之劑矣濟恭曰日前太廟修改事只緣臣等不善擧行致使聖心多日憧憧不勝惶悚矣予曰於卿何有展謁日子之退定非不知萬萬未安而雨勢更未快則殿瓦沾濕反必有妨故不得不姑爲中止而未展拜之前予之憧憧一念何敢須更少弛晝夜所耿耿者惟是快晴而近日以來雨意尙未快霽其爲悶慮之狀何可形喩乎大抵修改之後雖屬等閒處必告事由後擧行道理當然典禮亦然則太廟修改之役是何等至重至敬之事而敢以無於例之浮階任自遍設於各室者寧有如許道理乎似此莫重之事有此便錯之擧該郞處分烏可已乎撤階之後予之用慮者猶爲少弛矣濟恭曰莫重肅敬之地雖一土一石之役豈敢擅爲雖以守僕言之何不據例挽止乎節節駭然戶曹堂郞營繕官員及廟司等所爲皆是自作焉逭重律乎予曰此莫非予之誠敬不能孚感於群下而然矣濟恭曰朝家誠孝孰不欽仰乎伊日事皆臣等罪也予曰次對久未爲之有何廟謨之稟達乎濟恭曰別無稟定者矣予曰日前所下御製序文持入也予曰此序文欲贈百歲老人申義淸製置已久待其子上來矣更思之老人事有不可遲待故方欲使檢書官齎傳矣濟恭曰殿下之如是優老逈出尋常也如許榮寵實是往牒之所無矣臣等當以贊襄德音之意謹構文字以贈老人矣予曰江界府使疏本卿其見之乎濟恭曰見之矣其所陳列卿則以爲何如耶遠外之事有難遙度一問道伯後稟處
정조 15년 · 강
命松都前留守具庠仍任
정조 15년 · 목
左議政蔡濟恭啓言松都前留守具庠多有釐整事而未及結梢者頗有之云甚可悶矣敎以仍任
정조 15년 · 강
王大妃殿進御加味六君子湯命三貼製入榻敎也
정조 15년 · 강
命上京守令當日下送後草記
정조 15년 · 강
嚴飭各道伯災實混淆之守令摘發狀聞
정조 15년 · 목
敎曰近以雨暘關心分遣問野之行於畿沿諸邑其所領略而料量者庶不至太相反朝家之不遑暇逸尙如此則身爲守土之臣者宜各陸行水行躬審田疇而一二守令外未聞有勤勵者若非以家爲官則都是高臥政軒者如許守令先欲另施決杖之典俾知撻市之恥而往來之際徒貽瘝曠之弊故昨今又送史官更考勤慢而王畿咫尺之地守宰之取便若此況外邑乎且況今年農形一道之內沿野異一邑之內面里異一面一里之內水田旱田與此疆爾界各各判異俵災之難不問可知以近日守宰之只事肥己不恤民隱者其何以盡心遍察乎爲先令廟堂將此傳敎嚴飭京畿關東海西三南道伯處道內不勤看坪致使災實混淆之守令各別留意摘發狀聞論勘如是下敎之後若入於繡衣按廉之行而道伯不卽狀聞則道伯難免其責今年繡衣亦欲令潛往潛來以防追蹤行止之弊竝以此意各卽知悉近因赦令之太曠蕩墨倅之倖逭當律者不無依舊無頉渠輩自此看作不足畏是何異於罔民乎今日此敎欲自今日分昩爽前後也大抵物理極必反煦嚅之政豈可每以爲式乎與其發覺於繡行莫若道伯之隨卽論勘豈不爲省弊之一助乎竝以此意嚴飭東西南北方伯
정조 15년 · 강
遞承旨李洪載李晚秀以沈晉賢尹行元代之尋遞行元以洪仁浩代之
정조 15년 · 목
敎曰右承旨許遞前望單子入之又敎曰當該承旨許遞前望單子入之待下批牌招察任○因行元牌招啓辭敎以許遞前望單子入之待下批牌招察任
정조 15년 · 강
命嶺南被溺者蠲恤之典依湖南例分等擧行慰諭安接後形止狀聞
정조 15년 · 목
敎曰觀此嶺伯狀辭雖有多寡之別與昨日湖南數邑事無異言念民事極爲矜悶卽令廟堂謄出湖南所下傳敎一通下送嶺伯處致死人則無論今番狀聞中入錄與否今番大水被溺者竝爲擧行其餘蠲恤之典亦依湖南諸邑例分等擧行事大臣知悉區別行會慰諭安接等事試邑沿路則當令京試官都事爲之餘令道伯各別慰撫而畢奠接後形止使之報來後狀聞
정조 15년 · 강
推吏曹判書金文淳拿處正郞崔時淳
정조 15년 · 목
敎曰上京守令下送事早朝下敎則今已過申尙不草記此亦紀綱所在堂上推考該色郞官拿處
정조 15년 · 목
以徐能輔爲吏曹參議李▣爲內醫提調李祖源爲大司成尹行任爲楊州牧使
정조 15년 · 강
遞吏曹參議徐能輔以沈煥之代之
정조 15년 · 목
敎曰未肅拜吏曹參議許遞前望單子入之待下批牌招察任
정조 15년 · 강
命星州牧使洪守榮海西守令相換堤川縣監李良會嚴飭長連縣監金漢老待病差下送
정조 15년 · 목
吏曹啓言星州牧使洪守榮謂有親病長連縣監金漢老堤川縣監李良會俱以身病終不下去事極爲未安本曹請推外無他罰何以爲之敎以星州卽試邑不可久曠且承候往來之便近爲念海西守令中相換堤川則湖西諸邑中水浸最甚處此時守宰不可一刻曠官嚴飭下送如果難强則草記改差今日政擇差待開門下送長連則年穀向熟幾最道內邑小而事間待病差使之不多日內下送後草記也○星州牧使洪守榮海州判官李命杰相換口傳也
정조 15년 · 목
京畿監司徐鼎修以判府事兪彥鎬祿捧不爲領受馳啓敎以令地方官更爲輸送事回諭
정조 15년 · 강
命京畿關東水陸操停止
정조 15년 · 목
備邊司啓言京畿水陸操依例設行之意頃已行會矣連見道臣狀辭今番雨水田畓傷損民戶沈墊在在相望此時行操實有難便畿內巡牙兵總戎廳束伍操鍊守禦廳合操及江華喬桐永宗等水操竝令停止關東水災亦不可不念江原道三鎭合操依京畿例還寢請以此竝爲分付允之敎以星火行會兩道及錦伯海伯處俾無等待之弊又因江華留守洪秀輔今秋習操停止狀啓敎以旣念民弊朝筵有下敎此狀啓還下送陸操無異畿伯東伯海伯錦伯處一體分付待備局行會畿營及守總營停止之意星火知委各邑俾除等待之弊
정조 15년 · 강
命承旨李翼晉罷職東伯上疏令該房處置
정조 15년 · 목
因江原監司尹師國辭職上疏敎以道伯之尙在含垢恕過之科者一則未見其僨誤也一則不欲與邑儒竝勘於一紙也然今番事以疏觀之節節可責者道伯也件件可咎者道伯也設如其言分疏邑倅之駭擧邑儒之犯分莫非有以致之所謂以疏以牒之自明徒覺其拙處自露而處分之一味不爲在道伯尤屬嚴畏之端則乃敢抗顏游辭有若無所錯謬而卞正其不然者然此等之習焉敢煩浼於朝廷乎萬萬可駭江原監司尹師國上疏捧納承旨罷職承旨至於罷職則上疏入啓非所可論卽令該房處置原疏自政院還給
정조 15년 · 강
命時囚尹最遠分揀放送
정조 15년 · 강
命靑谷寺僧徒令本邑治罪
정조 15년 · 목
備邊司啓言頃因內需司所報晉州靑谷寺還屬內司便否關問該道矣卽見慶尙監司鄭大容所報則該牧使丁載遠牒呈以爲本寺還屬內司則番錢歸屬亦無其路至於造寺時效勞一款初無一僧之赴役則旣無酬給之論昨年以本寺所在香爐一坐納于龍珠寺云亦非渠寺物力之所入別無可賞爲辭矣本寺僧徒無勞可酬番錢歸屬亦果掣礙還屬內司請置之敎以持一香爐願爲還屬者所爲萬萬無嚴欲爲處分而以事關本寺姑且參酌矣邑報果如此該僧令本邑治罪以懲頑濫之習
정조 15년 · 강
遣承旨詣文廟奉審摘奸啓聖祠一體奉審
정조 15년 · 강
召見全羅京試官李冕膺慶尙都事金啓洛平安都事金方行于誠正閣
정조 15년 · 목
予曰何日登程而到試邑亦在那間耶冕膺曰今日離發而但雨未快霽勢難趲程故今十七日始可到試所矣啓洛方行曰臣等明日發程而十七八日間似到試邑矣予曰備局草記及批旨亦有敷示者而近來士習乖戾場屋解弛雜亂之弊誠多駭然其所禁止之道爾等有何方略乎且聞早呈爲弊云以時刻始許捧券則或有差勝之道否其各悉陳也冕膺曰臣意則先以盡意構思緩緩呈券之意申明曉諭然後捧券等事惟有臨時變通之如何耳予曰必欲早呈故文不能成樣其在端本之道先自漢城試嚴立科條雖有實才之見屈先將早呈之券勿令入格則八方庶可聞風而觀感自有差勝之效矣第晚捧之券則試官未及照察或有違式而猶且入格云此豈成說乎大抵文體卽士氣可觀士氣卽國之元氣體格也程式也猶屬餘事若其試作之抄出也必以文體爲首可也近來士習不務讀書只效奇語故文體日益汚下殆同貧者之效富人東貸西補瘡疣百出文不成說寧不可駭乎必須另擇科作俾士子得其觀感之效也昨年慶科與他有異雖令蕩然而批旨已有下敎者申明曉諭俾儒生預各知悉也冕膺曰謹當各別奉行矣予曰前一日申時開門則多士必自其日曉頭擧皆負門然則負門一也此弊何以矯捄乎冕膺曰日中開門則禁雜之道似勝於昏夜矣予曰諸凡擧行皆在試官臨時措處之如何須各悉心試取也予曰日前傳敎已有京試官下去時水沈頹戶民人等處宣諭之敎須於今行惕念擧行仍以形止卽爲狀聞而邑倅之不善擧行者及民瘼之可合登聞者亦爲探問以書啓復命也爾等出自經幄不可比倣於尋常掌試之行亦與御史無異知悉此意也予曰西顧之憂最於諸道夙宵憧憧未嘗暫弛比來民事殆同瘡痍之甫起百弊層出至於鎭邊事而極矣必須益加惕念採問民弊逐條登徹也
정조 15년 · 강
命到記秋展謁後爲之今夜參班人待設場許赴
정조 15년 · 목
敎曰秋到記當於秋展謁後爲之今夜參班人捧擧案封置待設場許赴事分付
정조 15년 · 강
命承旨李翼晋吏曹正郞崔時淳分揀
정조 15년 · 목
因承旨李翼晋罷職傳旨敎以當該則固當該參見則亦參見而以前任抄啓文臣事仕進於內閣則其不在院中可知此傳旨分揀仍卽牌招察任又因崔時淳囚單子敎以分揀放送
정조 15년 · 강
重推吏曹參判朴祐源
정조 15년 · 목
敎曰事關祀典申飭何如則七十耆臣之初獻官已違格例以此申飭之後又於亞獻官以衆所共知之癃病人塡差該曹事極爲未安當該堂上從重推考仍令以分排之該堂塡差事分付此後該房各別察飭
정조 15년 · 강
命堤川縣監李良會拿處其代口傳差出
정조 15년 · 목
吏曹啓言堤川卽水沈最甚處此時守宰不可曠官嚴飭下送如果難强改差事命下矣堤川縣監李良會嚴飭還官則身病沈重萬無還官之望云請改差敎以此非規避而何偃臥稱病萬萬可駭所當嚴飭下送而雖無渠豈無他倅乎令該府拿問嚴處其代卽爲口傳差出仍令今明間辭朝
정조 15년 · 강
以尹厚東爲堤川縣監口傳也
정조 15년 · 강
命靈光等邑漂頹戶依日前傳敎區別擧行
정조 15년 · 목
全羅監司鄭民始以靈光等邑民家漂頹事馳啓敎以觀此狀辭靈光等邑漂頹之戶如彼夥然極爲矜惻一依日前所下傳敎區別擧行事令廟堂分付
정조 15년 · 강
推漢城判尹李敏輔拿處郞廳李普源
정조 15년 · 목
司僕寺啓言日前漢城府以牽馬陪鄭龍安之與人相鬪罪初不關由於本寺捉去決笞事極駭然該色郞廳令該府拿處不能禁飭之堂上請推考允之敎以式路馬所以廣敬也騎者不過武弁而大臣以下猶讓路而避之牽夫雖微豈可無進來而徑自治罪乎況以扈衛廳事才有申飭者乎此後各別嚴飭以存體統也
정조 15년 · 강
判尹李敏輔陳疏自引賜批
정조 15년 · 목
疏略曰伏見太僕草記允下傳敎極其嚴截誠滿心慚悚而其間委折不敢不略暴於聖鑑之下日昨赴衙有朴經漢者年踰七十而猝被鄭龍安毆辱之變云故果爲發差推問之前未詳爲誰及聞自告如例進來治罪而旋卽放送無一笞所加當日事如斯而已臣與提調大臣相知已久不曾待臣如是無乃乍聽驟訐之言不復審察而然歟臣不欲費辭分疏而廉隅所關不可蹲據特加鐫改仍治臣罪批以旣知事實卿其勿辭行公
정조 15년 · 강
遣承旨詣社稷奉審摘奸
정조 15년 · 강
命奉位儒生齋任儒生勿限年停擧直謂朴思默拿處
정조 15년 · 목
成均館啓言東廡從享先正臣文正公宋時烈位版在於文純公朴世采之右而今日釋菜時兩位位版易次故問其委折則去五月東廡月臺石築修改移還安時不能詳審有此易位之事云聖廡事體何等嚴重而初不審愼乃有無前之事奉位儒生自本館今方從重施罰而伊日看審郞官不可無罪請拿問處之敎以宋文正位版之易次降置於文純之下云者雖緣不審其爲駭然莫甚於此聖廡體貌何如則焉敢若是疏忽乎奉位儒生自本館施罰輕矣與其時齋任儒生勿限年停擧後草記大司成問名施以不敍之典久任郞官之設置法意在於糾檢館中事務則聖廡位次不辨高低如許郞官將焉用哉其時入直郞官令該府拿問嚴處其餘竝汰去可也
정조 15년 · 강
命奉位生員尹載厚停擧勿論
정조 15년 · 목
成均館以齋任生員李大遠奉位生員尹載厚等停擧啓敎以其中八十老儒雖曰奉位眼力豈辨細書之版面乎停擧勿論卿其施罰
정조 15년 · 강
命大司成李祖源重推泮宮齋任不參班諸生竝停擧
정조 15년 · 목
政院啓言昨日奉審時儒生擧案自本館取來封置矣卽見史官之捧來則昨日擧案外生進之追到者至於百二十餘人之多或有擧案而不爲參班者或初不入來而只呈擧案者昨日修置史官收捧致此混淆當該大司成從重推考先捧之擧案與昨日擧案如是相左設場之時許赴一節何以爲之允之敎以凡釋菜參班也有入淸齋一宿之文載在太學成典當以傳香後進去奉審承旨之所捧擧案爲準許多諸生之臨時入去不但大關士習況先捧擧案中諸人亦多不參班云爾則身則不入只呈名帖可以推知亦豈有如許士習乎昨日所捧擧案一竝勿施泮儒之事齋任其敢曰不知乎昨日入泮宮齋任問名停擧呈擧案後不參班諸生亦爲停擧
정조 15년 · 강
遞刑曹參判李時秀
정조 15년 · 목
因刑曹坐不坐單子敎以參判許遞待開政差出
정조 15년 · 강
命不參班儒生停擧姑爲勿施
정조 15년 · 목
成均館以呈擧案不參班生員鄭東羽等八人竝停擧之意啓敎曰不參班中若有年老如朝者分揀之尹載厚等者及衆所共知實故實病則不但在所査拔又或有入於擧案不參享班者因渠不爲首實而倖逭則其爲賢關之羞恥尤當如何然則首實者被罪欺隱者不被罪寧有如許斑駁之擧乎非不知更査處分而所顧惜者賢關之稱也特軫賜絹之意不參班儒生停擧一款姑爲勿施俾諸生知恥未必不爲敷敎之一端也
정조 15년 · 강
遣承旨詣泮宮到記收取以來
정조 15년 · 목
敎曰昨日擧案旣勿施而今日夕食堂已過矣坐直承旨馳詣泮宮到記收取以來
정조 15년 · 강
召見戶曹判書李秉模正郞鄭華淳于重熙堂
정조 15년 · 목
予曰昨今日氣始有快晴之意明日又如今日太廟修改役事可以爲之矣秉模曰昨今兩日之陽曝也瓦子必當盡乾修改之役可以爲之予曰凳床造得幾座乎華淳曰造成二十座矣秉模曰明日可以始役矣凳床先爲輸置於廟內近處乎予曰更觀夕間日氣入置也予曰神輿爲幾座乎華淳曰只有二座矣予曰移還安之際似致遲滯矣竝與修改之時則當爲幾時耶華淳曰若費數箇時則似可竣事矣秉模曰秋奉審時執頉者明日竝爲造備乎予曰今番係是親臨竝爲修改也
정조 15년 · 강
御宜神門頒賜貢馬
정조 15년 · 목
自內詣宜神門頒賜貢馬敎曰承史閣臣以次領受賜馬而拜禮除之也承旨柳戇等以次降階跪受馬訖還內
정조 15년 · 강
遞承旨李祖承以徐龍輔代之
정조 15년 · 목
敎曰左承旨許遞前望單子入之待下批牌招察任
정조 15년 · 강
命秋展謁明日當下敎
정조 15년 · 목
敎曰昨今日氣晴霽修改之役明日足可爲之秋展謁當在同日更觀明日日氣當臨時下敎以此意令隨駕各司預爲知悉
정조 15년 · 강
左承旨徐龍輔陳疏辭職賜例批
정조 15년 · 강
司諫權恢陳疏辭職仍論尹師國等罪賜批
정조 15년 · 목
疏略曰臣年紀七旬本症成痼精神昏眩筋力凘薾其在朝夕獻替之任將何以趨走堪承乎削臣新職治臣逋慢臣有不容泯默者惟彼關東道臣尹師國之疏雖未得詳而揆以本事當俟威罰之降而不此之爲肆然遊辭有若卞正者然此實難逃於聖明之洞照者也聖廟奠享禮儀莫重而彼江陵前倅李集斗之初不愼重恣意增減以致儒生之駭擧者道臣卽當明覈事實啓聞而畢竟頑悖之儒雖施罰責駭妄之倅全加掩護是豈按法不撓之義哉臣謂尹師國李集斗竝施竄配之典斷不可已也方今聖恩溥洽八域均霑而明川旣蠲恤之澤尙不下究何也再昨年己酉水災挽古所無大臣陳達致祭而慰其死蠲稅而恤其生聖上之爲民施惠至矣未及行會之前田稅身布無遺捧輸以庚戌條代爲蕩減而惟彼該府使鄭宇明遽加督捧鞭扑肆行沒數捧納於該府怨謗群起傳說狼藉臣則以爲營門豈敢不知乎明川府使鄭宇明亟施貪汚之律道臣見瞞不察之罪不可無警咸鏡監司李文源施以罷職之典批以尹師國事責猶足矣李集斗事下官之故獨被勘律以跡較律律猶過矣爾之竝請竄配極爲無義矣鄭宇明事李文源事爾必過信風傳大臣擧條道伯狀啓在焉貪汚與見瞞之目可謂皮之不存爾須問于廟堂所陳諸件無論如此如彼以近日啞習能欲開口是則可尙爾其勿辭察職
정조 15년 · 강
詣太廟景慕宮展謁
정조 15년 · 목
具翼善冠袞龍袍乘輿出永淸門明政門降輿乘輦○敎曰戶曹判書先詣太廟役夫工匠使之整齊凳梯亦爲輸入預令排置於役所也○駕出弘化門詣宗廟洞口降輦乘輿入廟大門詣齋室改具冕服入就版位行四拜禮○敎曰本署提調及禮戶工堂上竝爲入來看檢役事也詣殿內各室奉審詣移安廳看審敎曰分付排設房以精潔布帳使之疊設也詣後庭看審修改處○敎曰承旨一人進詣移安廳檢聒承旨二人進詣殿內移安時陪扈神輿大祝亦於移安廳各室守護事分付也又敎曰各室移安使守僕輩卽卽告達也又敎曰上番翰林留在西神門事畢間禁飭喧聒雜人勿許出入也詣永寧殿入就版位行四拜禮詣殿內各室奉審仍詣殿瓦脫落處看審○敎曰有頉只在簷端修改時工匠不必登殿宇矣戶曹判書李秉模曰果如聖敎矣又敎曰還安祭予欲親將而親行享禮便同大享晝行大享於禮無考故不得不攝行獻官處各別虔誠將事事分付也○出神門入小次改具翼善冠袞龍袍出就版位南向坐○敎曰修改告訖各室還安後當還宮除草及改瓦仰土等事使守僕這這轉達也有頃左副承旨洪仁浩奏曰改瓦已盡告畢矣敎曰南邊殿宇如有可合改瓦處及除草處一竝擧行事分付也少頃仁浩奏曰南邊役事已告完矣又敎曰各室還安事言于都提擧也又敎曰各室還安一一告達而大祝及廟司各別洞屬擧行事分付也少頃右副承旨李翼晋曰各室皆已還安矣敎曰都提調入侍都提調蔡濟恭進伏敎曰日氣甚好役事順成萬幸矣濟恭曰親董工役實不勝欽仰第水剌過時不進尤悶迫矣敎曰役事莫重莫大所當親臨董役仍行還安祭而若行親祭便同大享且太廟祀典元無當晝行祀之禮故還安祭旣命攝儀旣行展謁後又無無故復入之例勢將專委於有司之臣凡係修改處一一詳審無或草率了當且禁役夫喧聒之意傳于都提擧仍飭戶工禮堂郞也又敎曰今則役事利成渠輩功罪相半事知守僕汰去及從未降座事一竝分揀也又敎曰廟司洪大協鄭東簡入侍敎曰廟司之久任自前已爲之而今此爾等二人守令除拜前毋得遷轉凡於廟內事雖非入番之時悉心董察也又敎曰後庭修掃之節禮戶工堂上留在看檢禮房承旨留在殿內還安祭畢後復命也又敎曰景慕宮秋展謁今日爲之路由館峴○乘輿出廟大門降輿乘輦由梨峴詣館前路降輦步過乘輦詣宮大門外降輦乘輿入齋室改具冕服入就版位行再拜禮入廟內奉審還詣齋室改具翼善冠袞龍袍少頃乘輿出宮大門降輿乘輦詣館前路降輦步過乘輦入弘化門降輦乘輿由明政門永淸門還內
정조 15년 · 강
召見承旨柳文養全羅都事申獻朝于重熙堂
정조 15년 · 목
予謂獻朝曰已諭於日前辭朝諸試官而下去沿路被水民人處申明慰諭仍卽狀聞其他民瘼之可合登聞者亦以書啓復命至於試士之事不必加勉備局草記及批旨亦有下敎者悉心試取從便措處無負今日申諭之至意也予曰宗廟還安祭果已平安過行耶文養曰臣於俄者至見撤饌後入來矣予曰今日役事可謂順成矣文養曰然矣至於後庭修掃事禮戶工堂上今方看檢矣
정조 15년 · 강
命來十一日輪對後日次來會
정조 15년 · 강
遞兵曹參判閔台爀以柳戇代之
정조 15년 · 목
因守宮望單子敎以呈告參判許遞前望單子入之待下批牌招守宮後謝恩
정조 15년 · 강
以徐邁修爲承旨前望也
정조 15년 · 강
古今島關王廟修改時監董以下施賞有差
정조 15년 · 목
全羅監司鄭民始以古今島關王廟修改畢役馳啓敎以監董營校及鎭將賞加差使員陞敍擧行鎭屬及匠人邊首自本道施賞事回諭
정조 15년 · 목
景慕宮秋享及南壇三角山木覓山漢江節祭在再明也
정조 15년 · 강
召見副總管李灌平安道京試官鄭東觀于誠正閣
정조 15년 · 목
予曰未見卿久矣年今幾許乎灌曰恰滿八十矣予曰積阻之餘得見卿面予心實用慰瀉鬢髮雖已多白顏貌猶勝於前日是亦希貴之事也筋力精神凡百果何如耶灌曰年來賤疾轉益癃痼筋力精神更無餘地矣予曰眼視何如灌曰尙今不衰雖細書文能看之矣予曰寢食何如灌曰一日所食爲五合飯寢亦善爲矣予曰向來胄筵出入怳如昨日阻隔積有年所意謂卿之筋力凡百必多哀朽今始見之筋力之尙旺顏貌之不哀實非所料若知筋力之足可登程則一番召接何至今日乎灌曰臣以無似賤品病伏鄕里區區寸忱徒有京闕之戀昨年陞擢之恩命今番總管之新除臣分外之職兼伸叨謝之忱强策賤疾僅僅入城祗肅恩命獲登前席區區欣幸曷有其極乎予曰上來之後方留誰家乎灌曰寓接於忠勳府直房矣予曰積阻今爲二十年矣卿其仰瞻也灌仰瞻訖灌曰臣年雖老心則不老胄筵出入如在昨日今獲仰瞻怳如胄筵時仰瞻也臣心喜悅尤難形喩矣予曰子孫爲幾許乎灌曰有養孫矣予曰卿之所存確實工夫務爲實地講說經義凡所討論誠意藹然無非嘉言故予實多資益矣積阻之餘欲爲一見特爲召接矣灌曰天佑宗祊元子誕降初度已過我東方無疆之休而臣之欣幸尤倍他人如臣獨喜伏想智思漸長近果何如予曰果完實矣予曰近來老病何如灌曰僅保形骸生不如死矣予曰年至篤老烏得無病而顏色則稍勝矣灌曰獲登天陸昵近耿光榮感之極不勝欣喜顏色自然如是矣予曰鄕曲調度想不裕餘何以捱過乎灌曰農作而不無艱乏之歎矣予曰上來時乘雙轎乎灌曰騎鬣登途矣予敎都承旨徐邁修曰分付畿營下去時以雙轎治送自本官米肉優數備送也灌曰特軫家計之艱窘至米肉優送之敎爲念老人難於登途又有雙轎治送之命臣之私分尤極跼蹐不知爲喩至於雙轎非臣所可承當之命矣予曰總管是宰列雙轎騎往少無其嫌卿之胄筵出入也予之資益亦甚不少厥自伊後至今不忘而未嘗有償博之事矣以胄筵舊面幸見於今日乞言耆臣亦好事也如有陳勉之事必須詳陳也灌曰精神已至昏聵見識漸益魯莾實無仰陳之事矣予曰卿何謙讓若是雖在草野之間朝廷得失未必無聞且或民間之疾苦亦豈無可言乎灌曰春邸時聖學不待加勉已臻高明伏想近年以來益有日新之效而第孔子曰學之不講是吾憂也若以爲自足則非聖益聖之道伏願更加留意焉予曰卿言好矣予於御極以後果未能頻御經筵矣予自在春宮時頻開講筵卿之所知御極以後或朝講晝講則不無晉接之時而此亦屈指而可計至於三講則一無備設之時此蓋無他先朝自五十六歲以後經筵不爲頻御逮至六十六歲更御經筵風寒署雨無日不御伊時事予有不忍盡言者卿必默會矣予無狗馬聲色之娛豈不留意於文字間工夫而近來機務又或煩劇不能頻御矣灌曰中庸曰誠者天之道也誠之者人之道也誠者實心做去之謂也誠之之道專由於保嗇精神凝靜專一若於細務上多費精神則精神多分未能專一而至於臨大事反或有厭倦之慮則是爲不誠伏願益加保嗇以爲凝靜之道焉予曰卿言儘好矣予曰卿自鄕上來雨後農形何如云耶灌曰近江處水畓間多水沈而高燥處則不至大段被損矣予曰折長補短大體論之則何如灌曰以今所見言之則似爲中之上矣予曰本邑生利何如灌曰生利亦好矣予曰班戶幾許乎灌曰臣之所居洞內別無班戶而與完城君李義行家隔崖而居矣予曰下去之期當在何間乎灌曰欲爲一番入直後下去矣予曰卿須先退善爲休息也予曰爾爲京試官亦旣屢矣今又差豈爲其試監而然蓋亦有取也如欲禁早呈有何長策乎東觀曰別無他策將欲以盡意善做毋爲早呈之意曉諭諸生矣予曰今日下去耶東觀曰然矣
정조 15년 · 강
命今番改瓦勿用定限墻垣修築一從定式
정조 15년 · 목
敎曰凡修改皆有定限而昨日改瓦執頉外略干罅隙處皆修葺亦與許久曞曝有間且親臨之故自下擧行或有未盡精緻今番改瓦勿用定限事分付該曹至於外墻垣修築當一從定式各別嚴飭於監役該郞等處
정조 15년 · 강
命亞將中兼帶總管許遞
정조 15년 · 목
敎曰亞將中兼帶總管許遞前望單子入之待下批牌招察任
정조 15년 · 강
以李義行爲副總管前望也
정조 15년 · 강
吏曹參議沈煥之疏辭新除三銓之任賜例批
정조 15년 · 강
遣承旨詣景慕宮奉審摘奸
정조 15년 · 강
召見有司堂上李秉模判尹李敏輔于誠正閣
정조 15년 · 목
予曰備局草記四條科弊中早呈之弊尤爲最甚今日如欲痛革有何方略乎卿等各陳意見也敏輔曰今日必欲快祛科弊惟有面試事自今永爲定式令諸生擧皆自書則科場似無紛亂之弊矣予曰顧今大科殿試便同面試之規而未見其效且於先朝有二百進士面試之擧而奸弊猶自如云至於自書尤難責效矣或有優於文拙於筆者拙於文而優於筆者難施一定之法且兄弟子侄間或有相資之事則亦何足爲怪乎大抵法自貴近始當以閣臣子侄若有冒禁者論罪家長斷不饒貸以此知悉也敏輔曰面試與自書法若不定行科弊終難痛革矣予曰法貴惟行寧或以難行之法遽爾議定乎予意則有他般一定之法卿等之意以爲如何雖或有實才見屈之慮先定捧券之時限前呈券者一竝置之落科則今番雖或無大段責效一科二科永爲定式則豈無成效之可觀乎文體之舒促卽係士氣之盛衰豈非尋常可憂者耶必欲文體之一變卽予苦心凡於場屋之文俾各盡意緩思時限後呈券則似有成效卿等各陳意見也秉模曰定時限則今番雖或有實才之見落永爲定式則文體必當不期變而自變矣敏輔曰先定面試之法且嚴自書之規如有犯者斷不撓改則士習之矯捄莫先於此臣則嘗欲以齊之以刑四字爲殿下誦之矣予曰刑以輔治固不可無而予則曰干戚之舞終有來格之效況乎以今世道猝然加之以刑名之治則其弊又當如何卿言雖如此而予之持難者意亦自在矣敏輔曰時囚李良會本有風病久囚可念而金吾未易備員開坐合有病囚保放之道矣予曰實病旣如此分揀放送也其外亦有時囚乎敏輔曰只有成均郞廳朴思默矣予曰罷職放送也
정조 15년 · 강
命監試初終場先呈時限議定頒示
정조 15년 · 목
敎曰大臣之盛陳諸條科弊固的確而早呈如自如則諸弊皆屬附庸今欲禁其早呈先從速作之謬習而捄正爲最似易行大抵文體關世道治音舒而緩亂聲噍而殺近來功令之作舒乎否緩乎否噍乎否殺乎否前之數炊頃先呈今爲一吸之際何遑致力於點洗潤色乎有國有紀綱寧或一委其放倒莫可禁自今秋大比量定先呈之時限使多士曉然知不易之制則所謂實才之易爲用者亦可若意占解視於不禁早呈以晩取爲務自有得失之著甚者如是也而士猶不信令挾券坌堵於題底圍外以待時限之至則令之不行自多士犯之豈無區別於陞黜之際監試初終場先呈時限大臣文任之臣議定劃一之式預先頒示俾知爲世道矯文體之本意
정조 15년 · 강
政院以科規問議大臣文任啓
정조 15년 · 목
本院啓言依下敎問議於大臣則左議政蔡濟恭以爲今若因傳敎別定時限則此與試官呼呈事體逈別雖今之士習或可有稍變舊習之道其製寫之限限以午時待未牌懸始許呈納則才敏者優優有餘雖鈍者亦將有思索裁擇之隙矣以此爲令甲每科爲式恐合事宜而今之呈券於歃水之頃者無㐌人無不帶得書手故也若使借筆者於題下書以借筆自書者書以自書然後爲試官者於考較之際借書者雖不必盡置落科而嚴用三尺之法自書者雖晩勿咎則以臣之見不期禁而自禁之要無出於此云矣弘文提學吳載純以爲科場之弊莫大於早呈矯禁之道莫如定限雖至鈍之才三時之頃則可以成篇以懸題後三時爲限限前無得呈券則儒生輩豈敢犯科乎如是定式似有成效云矣藝文提學李秉模以爲今若定爲令式限以午時爲定行之數式年必當有效云矣敎以題之出揭自有稍早稍晏之別則以懸未牌爲先呈之時限或有掣礙之歎弘提議中懸題後限以三時之說爲便好依此定式分付禮曹載錄於科擧節目仍令京兆俄下傳敎左方開錄先呈時限曉諭坊曲至於試券之各錄自書與借書左相之議雖好率入閑雜人借書者科場本有法禁現發則自可抵罪不必多出新例此一款今姑置之也
정조 15년 · 강
命羅州等邑頹壓戶蠲恤從優擧行下去京試官馳進慰諭
정조 15년 · 목
全羅監司鄭民始以羅州等邑民家頹壓事馳啓敎曰各邑漂戶依日前別諭擧行至於羅州漂戶如彼其夥然尤極矜念蠲恤從最優例擧行嚴飭地方官期於斯速結構畢奠接使卽報來後狀聞下去京試官馳進漂溺處慰諭民人詳察形止面飭邑倅以來事卽令廟堂分付道伯及京試官處
정조 15년 · 강
命館堂重推該吏及守僕科治
정조 15년 · 목
敎曰入格儒生昨有來待之命則尙不待令館堂從重推考該吏及守僕令攸司從重科治
정조 15년 · 강
召見入格儒生于誠正閣
정조 15년 · 목
予曰儒生如已待令使之入侍也假注書李垿曰南鼎寬一人待令而其餘諸生姑未來待矣予曰儒生進前也予曰爾之近族誰也鼎寬曰故承旨南鶴聞爲五寸侄矣予曰前此初試凡爲幾番而泮中應製亦嘗被抄耶鼎寬曰初試數番爲之而應製被選爲四五次矣
정조 15년 · 목
以李晚秀趙鎭宅爲承旨徐龍輔爲吏曹參議李羽晉爲校理沈興永爲修撰
정조 15년 · 목
敎曰左承旨許遞前望單子入之右副承旨解由勿拘與新除授承旨待下批待開門牌招
정조 15년 · 강
許施海西軍布代納之請
정조 15년 · 목
備邊司啓言黃海監司狀啓論理稟處事命下矣今年綿農之失稔在在皆然道臣狀辭容或無怪各軍門軍布竝許錢木參半各該司價布及江都選武布請竝以純錢許施允之
정조 15년 · 강
命興陽縣監鄭萬始嚴飭下送
정조 15년 · 목
吏曹啓言興陽縣監鄭萬始謂有情勢終不下去事極未安請拿問處之敎以嚴飭今日內下送後草記也
정조 15년 · 강
金吾堂上聯疏自引賜批判義禁具允鈺知義禁閔鍾顯同義禁趙心泰
정조 15년 · 목
聯疏略曰臣等聯陳訟罪之忱兼附執藝之義連日呈疏見阻門禁慚惶抑鬱若無所容乃於昨者承宣處分傳敎始知相規之語原本還給雖未得見而臣等溺職於是乎益著矣尙何敢晏然冒據於是任哉伏乞亟勘不職之罪批以卿等勿辭行公
정조 15년 · 강
召見輪對官及入格儒生于誠正閣
정조 15년 · 목
予曰儒生進前也李衡求奏姓名予曰前後所做賦爲幾首乎衡求曰爲三百餘首矣任希復奏姓名予曰科工各體所做爲幾許乎希復曰策三十首表五百首賦百首矣尹寅植奏姓名予曰所工爲幾許乎寅植曰詩爲五百首矣李秉祚奏姓名予曰爾之近族誰也秉祚曰長陵參奉李喆祚四寸矣李敬參奏姓名予曰科文所做爲幾許乎敬參曰表三百詩五百矣李英玉奏姓名予曰所工爲幾許乎英玉曰詩三百表七百賦百首策百餘首矣予曰爾等試券或有全句違韵落廉或有三處違廉而句作頗有可觀故特賜紙一卷爾等知悉也
정조 15년 · 강
眞殿行禮齋宿處所命依例爲之
정조 15년 · 목
敎曰再明日眞殿行禮明日齋宿處所依例爲之事該房知悉又敎曰再明日眞殿行禮時大臣以下參班亦令依例磨鍊事分付該曹
정조 15년 · 강
命舟橋所入船四十隻來月念前後待令
정조 15년 · 목
敎曰每歲園幸之行於正月豈特爲是月兼爲江民之便好也此所以必欲於正月而爲之抑八月亦可之意申諭於筵席者也今年節序最晚晩稼近始垂穎則滌場當在來月船運又在其後捉船之期若用昨年例則江民之難便不問可知況舟橋所入不諭三十餘隻則設令齊到前合永先到者綽可入用倘或冬令猝寒限內合氷則亦豈無闊猍於行期乎今番捉船之限完固船四十隻趁來月念前後待令其餘趁晦前待令事卽令舟橋堂上知委於江民等處
정조 15년 · 강
遞差承旨李祖源以徐龍輔趙尙鎭李洪載洪仁浩爲承旨尋遞龍輔
정조 15년 · 목
敎曰承旨前望單子入之○因龍輔牌不進敎以許遞○敎曰當初因阻閽上疏還持去則人所云云可謂外題況已經出又陳疏承批則連日呈病揆以處義極涉太過都承旨李祖源遞差今日政曾經中除在外老病以在京無故人差出待下批牌招察任
정조 15년 · 강
有政吏曹參判朴祐源進
정조 15년 · 목
以徐邁修爲都承旨尹光晉爲校理韓光植爲修撰
정조 15년 · 강
都承旨徐邁修陳疏自引賜批
정조 15년 · 목
疏略曰尹永僖事負犯何如而公律勘放之命內外官職之除俱是萬萬過中之擧本院之經先奉行雖曰責在坐直而臣亦其時一院之長其不能匡救之罪實無所逃又於翌日藥院只參問候泯嘿而退者亦不免溺職之歸隨詣闕外略陳短章伏乞亟遞臣職批以爾其勿辭察職
정조 15년 · 강
承旨徐龍輔陳疏自引賜批
정조 15년 · 목
疏略曰尹永僖之負犯何等絕悖而乃反官職之聯翩至使大義湮晦處分適在臣申退之後繳還旣無其路疏籲亦非其時通宵不能成寐日昨前承旨閔台爀之疏承宣之中亦有不職者矣原疏還給雖不得其詳臣亦伊時之一人而不得及時匡救方此頌尤顧何敢臣自區別曰非我也而揚揚供職不思自靖之義乎伏乞亟賜遞改批以爾其勿辭察職
정조 15년 · 강
命承旨趙鎭宅上疏還給本職遞差
정조 15년 · 목
疏略曰尹永僖之金吾對賁後眞贜畢露矣我殿下獨於永僖何至於曲費辭敎經授官銜使群下囚舌捫心莫曉聖意之攸在也畢竟聖明施措至此則將不知幾永僖又復接跡而起矣思之及此心骨俱寒亟令王府以其供罪之以其罪律之焉至於門禁一事日前兩惠堂之疏尙不免爲門將所拒則三司箚牘尙復何論此終非聖世之美事亟下反汗之音以光聖德伏見承旨徐龍輔疏則以不能匡救引義乞免矣臣與龍輔申退俱在伊曰而其不能盡其職則一耳義不敢晏然仍冒伏乞勘臣之罪馬○敎曰伊日此承宣與承旨徐邁修徐龍輔俱是申退之人則雖有人言與其時兩承宣處義自有別焉設欲爲此不當之處義如呈病或違牌之邁修龍輔則尙可此承宣則以翌日仕進昨日亦出肅之人忽於今日投呈一疏而禁令收還等說用東於邁修以不能匡救乞免掇拾於龍輔者是豈每對臣僚以懋實二字勉飭之意乎欲請反汗則其後登筵屢次矣欲爲辭職則供職亦多日矣以此以彼其爲不誠孰大於此而疏中鎌鈴之喻何乃明於責人乃爾一二承宣疏之意外承批却爲此承宣敢言之資此等不誠之習決不可一任其蹈襲原疏還給當該承旨趙鎭宅辭職依所請施行以爲近日逆臣不誠者之戒○政院以何傳旨捧入啓稟敎以爲先遞差判名於銀臺座次之案
정조 15년 · 목
因邁修牌不進敎以許遞
정조 15년 · 강
遞副總管申光履以申大顯代之
정조 15년 · 목
敎曰總管中在外人許遞前望單子入之待下批牌招察任
정조 15년 · 강
以李勉兢爲吏曹參議前望也
정조 15년 · 강
命畿伯行部一兩日內發送上京守令從速還官
정조 15년 · 목
敎曰畿伯行部西路尙未爲之此時省野不可許久過時一兩日內更爲發巡事令廟堂分付諸道檢田之政今年最難此時守宰亦不可癏曠令該曹申飭於上京守令等處使之從速還官
정조 15년 · 강
命興陽縣監鄭萬始卽其地外補嚴飭越江
정조 15년 · 목
吏曹啓言興陽縣監鄭萬始屢度催促終不下去事體所在尤極駭然請拿問嚴處敎以雖曰出自法從本職不過是幺麼外官馬敢若是煩屑卽其地外補令畿伯嚴飭越江仍令今曰內踰畿內後狀聞也
정조 15년 · 강
遞判義禁具允鈺同義禁閔鍾顯趙心泰
정조 15년 · 목
因都囚徒敎以今日內捧供待判下仍爲照律以聞○義禁府啓言時囚照律事命下矣判義禁具允鈺同義禁閔鍾顯趙心泰謂有情勢不爲擧行請竝牌招敎以情勢似然竝許遞時囚不過輕罪竝令附過放送也
정조 15년 · 목
具翼善冠袞龍袍乘輿出協陽門肅章門進善門詣內閣前庭降輿入齋室
정조 15년 · 강
遞承旨趙尙鎭李洪載洪仁浩以徐邁修李勉兢李喆模代之
정조 15년 · 목
因尙鎭洪載牌招啓稟敎以與在外承旨許遞前望單子入之待下批牌招察任
정조 15년 · 목
前夜三更具翼善冠袞龍袍秉輿詣眞殿門外降輿詣齋殿少頃入就板位行四拜禮詣第一室神位前三上香執酌獻酌詣第二室如初禮降復位行四拜禮訖乘輿由崇範門出仁政門入協陽門還內
정조 15년 · 강
王大妃殿進御解肌飮一貼命更爲煎入榻敎也
정조 15년 · 강
行藥院入診于誠正閣都提調蔡濟恭提調李坤
정조 15년 · 목
請診也○濟恭曰日氣甚好大有益於向熟之穀矣予曰日氣近果和暖田種各穀比之所料近則如何云耶濟恭曰前所被沈及汰落處則今無可論而其外各穀因日氣之調和善爲向熟云矣予曰日前惠堂之陳疏引義豈不太過乎副未望之書爲字已有一番前例其時亦豈無略干誚謗而堂上則別無不爲行公之事矣向筵旣有卿奏則不必如是引義而欲爲事端之稍息特爲遞給矣濟恭曰此後則依軍門例自上落點揆以事面少無屑越煩鎖之嫌矣予曰自古已然之事豈可遽然改之乎濟恭曰戶判兼堂有減下之命而戶判之例兼惠堂果是古例故敢達矣予曰然則仍任好矣予曰趙鎭宅疏卿其見之乎濟恭曰伏見傳敎之出於朝報者知其大略矣予曰豈有如許不誠之事乎如欲陳疏則何不於當初除拜之時而旣經坐直又經一番入侍而無一言所奏到今始乃云云是豈成說乎日前兩司聯箚之不知姓名之誰某云云己極寒心而其後館學疏又如此館學封章事體何如而見阻於門將空往空來前所未聞渠輩之自輕如此予亦將奈何尹永僖事欲一問之於卿而緩急輕重之間卿必難於賁言故兼以惟恐或傷之意欲問而未問矣濟恭曰三司之所謂逆者大臣曰不然則或恕之三司之所謂可殺者大臣曰不必殺則又或宥之而近來爲大臣者若或有此等說則三司迭發直驅之於護逆之科如是而大臣雖有意見孰敢有懷畢陳乎予曰卿言然矣俄以惟恐或傷之意不欲强問者果以此也
정조 15년 · 강
命西生僉使韓聖寬決棍懲後
정조 15년 · 목
左議政蔡濟恭啓言卽見統制使狀本以西生僉使倭船失瞭之罪仍請決棍以懲矣其在重邊政謹瞭望之道不可仍置西生僉使韓聖寬決棍懲後之意請分付統制使處從之
정조 15년 · 강
施領府事徐命善隱卒之典
정조 15년 · 목
敎曰雖以沈痾之許久爲之用慮意謂或有差可而造朝之時矣今聞奄逝之報驚惜嗟傷久而無語此大臣事業豈待辭敎而知之百世之公議自在此大臣狀德之文非諡狀也卽明義錄也就此一部書論其人可也擧哀之節臨弔之禮有意亦未之果焉尤痛歎咄賵隧之典已自內帑辦送而禮葬致賻等節卽令有司按例擧行易名之典何可過立銘旌日乎卒領府事徐命善議諡不待諡狀令弘文館當日會議政官牌招開政下批祿俸限三年仍爲輸送其子待闋服調用致弔則依例遣承旨爲之致祭則成服日亦遣承旨爲之依此擧行事分付
정조 15년 · 강
命惠堂金文淳兼惠堂趙鼎鎭仍任榻敎也
정조 15년 · 강
命卒領府事徐命善禮葬參考不受例從優施行
정조 15년 · 목
戶曹啓言卒領府事徐命善喪禮葬主家以遺言不受何以爲之敎以大臣生前如有禮葬不受之言則在前多有從之之例領府事遺言旣如許云豈不可從之乎參考不受禮葬家代送之前例從最優例施行畿邑亦依近例令地方官專當擧行而儀品則優厚民弊則除之也
정조 15년 · 강
遞副應敎金方行副校理李晴修撰朴奎淳副修撰申獻朝金翰東執義成德雨掌令曺命業姜世綸持平曺喜有鄭弼祚以李太亨爲副應敎金熙朝爲副校理林道浩爲修撰
정조 15년 · 목
敎曰卒領府事議諡有命玉堂在外及未肅拜人許遞前望單子入之兩司署經亦不可不備員在外及未肅拜諸臺竝許遞今日政以在京無故人差出待下批與玉堂一體牌招竝令先擧行後謝恩檢詳亦爲待下批先參座後謝恩事分付
정조 15년 · 강
遞承旨李喆模尹弘烈沈煥之以李義弼金履翼李秀夏代之
정조 15년 · 목
敎曰不爲仕進承旨竝許遞前望單子入之待下批牌招察任又敎曰承旨前望中罷削人員竝給牒敍用
정조 15년 · 강
命延安等邑災民分等蠲還布
정조 15년 · 목
黃海監司李敬一以延安兩坊雹災傷稼馳啓敎以朝有回諭而延安數坊之雹災甚於海州旣因海溢瘡痍未蘇中以長霖頹汰溢目近又有此雨雹之過多言念民情極爲矜悶俵災之無或遺漏姑捨是先就至殘無依之類精査分等受還者蠲還有役者蠲布其次停蠲間一爲竝依前下判辭參酌推移要使實惠下究或有未及登聞處依此施行事回諭○黃海監司李敬一以海州兩坊雹災事馳啓敎以民事極爲矜惻依前下判付着意擧行事回諭他邑如有雹災亦依此擧行事一體回諭
정조 15년 · 강
以洪樂性爲扈衛大將
정조 15년 · 목
政院啓言扈衛大將徐命善今日卒逝印信來納何以爲之敎以作爲一廳之後復舊例以勳裔戚臣爲之事旣有定式而時無可合之人領敦寧爲扈衛大將
정조 15년 · 목
以沈煥之爲吏曹參議李喆模爲大司諫尹行履爲執義申禹相爲司諫兪漢人金孝眞爲掌令韓商新崔時淳爲持平朴奎淳爲獻納張至顯朴嵛壽爲正言金熙采爲校理姜忱爲副校理李彥祜爲副修撰吳載純爲判義禁鄭存中洪秀輔爲同義禁崔顯重爲檢詳○卒領府事徐命善諡望忠憲點下
정조 15년 · 목
敎曰向來人言雖無顧藉到今許久之後豈可更事引義乎當日開坐有命又豈敢如是逡巡乎檢詳崔顯重禁推
정조 15년 · 강
命崔顯重魚川察訪除授當日辭朝
정조 15년 · 목
因囚單子敎以放送申飭擧行○敎曰情勢雖似然金吾待命卽重臣以下之近所不敢爲者則焉敢爲此逡巡處義乎檢詳崔顯重魚川察訪除授當日辭朝時任察遞付京職檢詳前望單子入之待下批先擧行後謝恩
정조 15년 · 강
以尹光普爲檢詳前望也
정조 15년 · 목
巡廳啓言去夜巡到集春門守直軍等處招問軍號則一竝不知故問其委折則入直哨官初不順布事之驚駭莫此爲甚當該哨官請拿問處之允之
정조 15년 · 목
敎曰大司諫聞有實▣許遞
정조 15년 · 목
咸鏡監司李文源以南關各邑今年秋操退行於命秋馳啓敎以依狀請施行事三懸鈴行會
정조 15년 · 강
命當該承旨刑曹堂上推考
정조 15년 · 목
敎曰當該承旨推考刑曹堂上亦爲推考勿出朝報
정조 15년 · 강
刑曹以兩司吏決杖放送啓
정조 15년 · 목
該曹啓言依下敎兩司掌務書吏施威嚴問俱以不善擧行致有諸臺署坐罷後經歸之擧事未前有萬萬駭然各決杖六十度放送
정조 15년 · 강
持平韓商新崔時淳正言張至顯陳啓自引賜批
정조 15년 · 목
商新啓曰伏承責敎截嚴至於吏隸之推治臣於是惶恧不知所以措躬迫於嚴命雖已出肅而孼自已作罪實難逭以此情踪何敢晏然於臺次乎請命遞斥臣職○時淳啓曰伏承責敎截嚴滿心惶恧惜躬無地以此情踪何敢晏然於臺次乎請命遞斥臣職○至顯啓曰伏承責敎截嚴至於吏隸之推治臣之不職之失於是益著以此情踪何敢晏然臺次乎請命遞斥臣職竝批以兩司之朝房卽古之城上所也茶時於是分臺於是以至署經等事皆於是爲之體貌無異於臺廳則承牌詣朝房參署會而待開門將欲謝恩之諸臺到朝多不知去處致有政院之請罪者此自有臺閣以來所未聞之事也近來臺閣貽羞多端無言成習而竝與此等不刋之格例亦且無難破壞此路一開詣臺廳者亦當不肅出去乎爾等旣無情勢爲此無於前之擧措此非取便而何遞斥何以責效姑先從重推考
정조 15년 · 강
思陵展謁命以二十五日爲之
정조 15년 · 목
因禮曹啓稟敎以近久曠省於永陵今秋欲爲展謁已於坡牧新除時示微意矣近聞路傍禾稼滌場尙遠云近百里地收獲前治道民弊不可不念此所以有意未果也就便近欲於當日往還而今春莊陵行義起之禮今秋之謁思陵儀文之所不容已以思陵展謁磨鍊擇日則以念後推擇凡係用民力等事依近例以儲置米會減事可也○禮曹啓言思陵展謁擇日以念後推擇事命下矣令日官推擇則今月二十四日二十五日爲吉以何日定行敎以以二十五日爲之也
정조 15년 · 강
命展謁時凡係民力事務爲減省
정조 15년 · 목
敎曰今秋展謁初欲定於永陵矣當此滌場之時近百里治道民弊不可不念故取其便近定於思陵凡係用民力等事務爲減省毋或一毫貽弊也
정조 15년 · 강
遞差承旨李秀夏以尹矆代之
정조 15년 · 목
敎曰當該承旨遞差前望單子入之待下批牌招察任
정조 15년 · 강
推持平韓商新崔時淳正言張至顯
정조 15년 · 목
政院啓言持平韓商新崔時淳正言張至顯嚴飭之下如是懸病萬萬未安請推考警責允之
정조 15년 · 강
命典醫惠民提調實病老病人竝許遞
정조 15년 · 목
政院啓言典醫監雜科初試當爲設行而提調尹塾身病不得備員開場云請牌招進參敎以惠民署提調亦爲通瀜監試之例乎問啓又啓言問啓事命下矣問于典醫監提調李聖圭則本監提調有故惠民提調中一員同爲開場有定式矣本監提調尹塾有實病故請坐於惠民署則二提調亦以老病不得進參云矣敎以旣有定式則使該郞不爲具由來言該監提調李聖圭遞差該監該署衆所共知實病及老病人竝許遞前望單子入之待下批牌招察任
정조 15년 · 강
命湖西砲保軍布參半代納
정조 15년 · 목
備邊司啓言忠淸監司狀啓稟處事命下矣取見狀本則諸般軍布難以本色責納申請淸州等邑砲保價布錢木參半各樣軍布純錢代捧洪州等邑砲保布純錢捧納矣向於本道臣軍布代納之請矜念民勢顧念軍需或以本色或以參半措辭蒙允已爲頒下今此道臣之狀民情雖如此軍需之一例廢閣行不得之事不思共濟有此屢瀆請監司朴宗岳推考狀啓勿施敎以道內砲保軍布無論尤甚之次一竝參半令道伯排此闊猍也
정조 15년 · 강
命惠廳納米錢當刻內捧上後草記
정조 15년 · 목
宣惠廳啓言郞廳四員日前啓下矣今至八九日無一人出仕外邑米船各項錢木捧納無人爲弊多端故臣於再昨以盡爲投剌之意另加知委或稱身病或稱親患一味癏曠擧措萬萬駭然郎廳李廷恢金基厚尹光濩林浚浩請竝拿問嚴處敎以公麼蔭卽亦觀大臣顏私之親疏乎紀綱所在萬萬駭然米船錢木之許久留置大關民弊拿處捧供之際徒煩酬應卿其一竝招致嚴責使之當刻內捧上後形止草記也
정조 15년 · 강
命把馬別單從略書入江原道勿爲徵來
정조 15년 · 목
因司僕寺把馬磨鍊別單敎以從最省略例書入事分付兵曹也又啓言思陵展謁時補把驛馬依例磨鍊而從近道分排知委請入用允之敎以馬單從略書下驛馬限三十匹入把江原道則勿爲徵來也
정조 15년 · 목
訓鍊都監啓言南營哨官申達夏言送內行巡之時到東營前逢着着軍服人問其由則謂以入直善騎隊適有告祀事興成次出來云官城巡綽何等嚴重而身爲行巡哨官不能執捉以來萬萬痛駭哨官申達夏請汰去各別棍懲敎以因公幹往來而旣傳軍號又是信地近遠處故昨夜已聞其故爲詰難之狀該將領使之知名以入而知名之說不傳於該將領致有此草記此亦壯勇營入直知彀官不能明白知委於卿營之致而卿亦難免不審之失此草記置之也
정조 15년 · 강
召見全羅道京試官李冕膺于重熙堂
정조 15년 · 목
復命也○予曰沿路農形何如耶冕膺曰田穀被災最甚畓穀則可謂豐登云矣予曰書啓論列甚爲精詳當下判付稟處而船運事監司亦以爲何如耶冕膺曰監司之意與臣意無異矣
정조 15년 · 강
命湖南薦剡勿拘多少分秩狀聞